Cultivo de Nori no Xapón
Láminas de nori.
Rolos *maki sushi*

|  |  |
| --- | --- |
|  | Este artigo amosa escritos chineses. Sen o soporte axeitado, o texto pode mostrar símbolos sen sentido, coma caixas, marcas e outros. |

|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

**Nori** (do xaponés: 海苔, *nori*; en chinés: 海苔, *hǎidài*; en coreano 김, *kim* ou *gim*), é unha especie de folla feita a partir de algas mariñas do xénero Porphyra (Toucas), amplamente utilizada en pratos da cociña xaponesa. É xeralmente de cor verdosa ou avermellada, dependendo da especie de alga empregada na fabricación. No Xapón adoita ser de cor verde.

Historia
--------

A palabra xaponesa nori na súa orixe quería dicir alga. Pero co tempo pasou a designar o produto comestible elaborado con ela. É unha das tres algas máis consumidas como alimento no mundo, xunto coa kombu e a wakame..

Unha das descricións máis antigas do nori aparece no código Taihō, no século VIII. No século X é citada como comida común, no anónimo Utsubo Monogatari (*Conto da árbore oca*). Neses tempos tomábase en forma de pasta, as follas foron inventadas en Edo (actual Toquio) no período Edo (séculos XVIII a XIX), seguindo o método xaponés de facer papel.

En Occidente comezou o seu consumo no século XX a través dos restaurantes asiáticos, e recibiu un impulso co espallamento mundial da dieta macrobiótica.

Produción xaponesa
------------------

No Xapón cultívanse as algas *Porphyra* para nori desde o século XV, e actualmente a práctica totalidade da produción procede de cultivos mariños. Malia teren unha bioloxía complexa, o ciclo de vida destas algas é actualmente coñecido por completo, e o seu cultivo é unha forma avanzada de agricultura. Adícanse a esta actividade unhas 35.000 persoas, principalmente pequenas familias cooperativistas.

Na alimentación
---------------

Úsase como ingrediente ou compaña dos pratos onigiri e suxi, moi populares no país nipón. As láminas de nori son usadas para enrolar arroz e verduras e preparar así os *rolos maki* (*maki sushi*). Úsase tamén esfarelado, ou cortado en pequenas tiras para mesturar ou empoar por encima da comida.

É un dos regalos preferidos no aninovo, acadando nesas datas o nº 1 de vendas dos principais supermercados de Toquio.

Observouse que os xaponeses poden dixerir os polisacáridos das algas, algo non normal nos humanos, debido á súa longa historia de consumo de Nori.

O Nori é rico en proteínas, calcio, ferro, vitaminas A, B e C.

Notas
-----

1. ↑  Bárbara, I.; Cremades, J. (1993). *Guía de las algas del litoral gallego*. A Coruña: Concello da Coruña - Casa das Ciencias. *(en castelán)*
2. ↑  Abbott, Isabella (1986). *Algae and human affairs*. *Cambridge University Press*. ISBN 978-0-521-32115-0.
3. 1 2  Fernández Saa, C. (2002) *Algas de Galicia. Alimento y Salud*. Redondela: Algamar. ISBN 84-607-4503-1. *(en castelán)*
4. ↑  Diagrama do ciclo de vida da *Porphyra* *(en inglés)*
5. 1 2  Cultivo de Nori no Xapón Arquivado 14 de outubro de 2011 en Wayback Machine. *(en inglés)*
6. ↑  Transferencia de enzimas activas cos hidratos de carbono, das bacterias mariñas á microbiota dixestiva dos xaponeses (en inglés)

Véxase tamén
------------

### Bibliografía

* Fernández Saa, C. (2002) *Algas de Galicia. Alimento y Salud*. Redondela: Algamar. ISBN 84-607-4503-1. *(en castelán)*
* Bárbara, I.; Cremades, J. (1993). *Guía de las algas del litoral gallego*. A Coruña: Concello da Coruña - Casa das Ciencias. *(en castelán)*

Outros artigos
--------------

* Algas.
* Algas vermellas.
* Algas comestibles.
* Touca (alga).

### Ligazóns externas

* Marutokunori, produtor xaponés de nori *(en inglés)*.

|  |  |
| --- | --- |
| Control de autoridades | 
* Wd: Q201565
* GEC: 0273635
* NDL: 00568679

 |

|  |  |
| --- | --- |
| Identificadores | 
* UNII: 477TV3P5UX

 |